KIRJALLINEN KYSYMYS E-1812/03 esittäjä(t): Miquel Mayol i Raynal (Verts/ALE) komissiolle. Sähkölinja Pohjois-Kataloniassa.



Virallinen lehti nro 051 E , 26/02/2004 s. 0143 - 0144



KIRJALLINEN KYSYMYS E-1812/03 esittäjä(t): Miquel Mayol i Raynal (Verts/ALE) komissiolle (2. kesäkuuta 2003) Aihe: Sähkölinja Pohjois-Kataloniassa Ranskalainen sähkönsiirtoverkko (RTE) haluaa rakentaa Ranskan ja Espanjan välille kolmannen 400 000 voltin sähkölinjan, joka kulkisi Pohjois-Katalonian poikki. Alue kuluu osittain ranskalaiseen Languedoc-Roussillonin alueeseen. Ranskan ydinvoimaloista tuodaan tällä hetkellä sähköä Espanjaan kahden 400 000 voltin erittäin korkeajännitteisen sähkölinjan avulla. Linjat ylittävät Pyreneiden vuoriston Cantagritàsta Hermaniin lännessä ja Bajarasta Viciin idässä. Lisäksi Pragueresista Biescasiin ja Arkalesta Mouguerreen kulkee vielä kaksi yli 225 000 voltin sähkölinjaa. Ranskan valtion sähköyhtiö Electricité de France haluaa uudella linjalla vahvistaa kaupallisia asemiaan Iberian niemimaalla. Espanjan ja Ranskan hallitusten allekirjoittama sopimus ennakoi ranskalaisen EDF:n tytäryrityksen, saksalaisen sähköyhtiön E-Bw:n, yhteistyötä Hidrocantábrico-yhtiön kanssa. Vaihdossa Ranskan viranomaiset sallivat lisätä tällä hetkellä valtioiden välillä olevia yhteyksiä. Pohjois-Katalonian halki kulkee (tai tulee kulkemaan) kaikenlaisia linjoja ja yhteyksiä: erittäin korkeajännitteisiä sähkölinjoja, huippunopea TGV-juna, Roine-Barcelonan vesijohto, moottoritie, kaasujohto jne. Hanke on herättänyt paljon sosiaalista ja poliittista keskustelua alueella. Maakuntaneuvosto ja kaikkien asiaa koskevien 41 kylän hallitukset vastustavat hanketta. Vastustajat ovat perustaneet 400 000 voltios no gràcies -nimisen ryhmän. He väittävät, että sähkölinja vahingoittaa viljelymaita ja sen tuottamat sähkömagneettiset kentät vaikuttavat haitallisesti alueen asukkaiden terveyteen. Lisäksi sähkölinja oikeuttaa ydinvoimaloiden toiminnan Ranskassa ja luo tarpeita rakentaa uusia ydinvoimaloita. Onko komissio sitä mieltä, että tämä on ensisijainen hanke Euroopan laajuisten energiaverkkojen yhteydessä? Aikooko komissio rahoittaa hanketta? Uskooko komissio, että tämä hanke on johdonmukainen kestävän kehityksen edistämisen, yhden Lissabonin prosessin pääpilarin, ja vaihtoehtoisia energialähteitä suosivan politiikan kanssa? Loyola de Palacion komission puolesta antama vastaus (24. heinäkuuta 2003) Pohjois-Kataloniaan suunnitteilla olevaa sähkölinjaa on tarkasteltava asiayhteydessään eli osana yhteenliittämiskapasiteetin lisäystä Ranskan ja Espanjan välillä. Komissio muistuttaa, että Ranskan ja Espanjan välinen uusi yhteenliittämishanke kuuluu ensisijaisiin energiaverkkohankkeisiin, joista päätettiin Essenin huippukokouksessa vuonna 1994. Tarve yhdistää näiden kahden maan verkot Lounais-Ranskan ja Pohjois-Espanjan välisellä maasähkölinjalla vahvistettiin vuonna 1996, kun Euroopan laajuisten energiaverkkojen suuntaviivat hyväksyttiin. Parlamentti hyväksyi äskettäin toisessa käsittelyssä 4. kesäkuuta 2003 näiden suuntaviivojen tarkistuksen, jossa Ranskan, Espanjan ja Portugalin välisen yhteenliittämiskapasiteetin lisäystä koskeva EL.3-linjaus kuuluu energiaverkkojen ensisijaisten hankkeiden linjauksiin. Tarkistetuissa suuntaviivoissa (liitteessä III) nimettyjä yhteistä etua koskevia hankkeita ovat muun muassa seuraavat: - 2.8. Uusi Ranskan ja Espanjan välinen yhteys Pyreneiden halki - 2.9. Ranskan ja Espanjan välinen Pyreneiden itäosan yhteys Ranskan ja Espanjan yhdistävä Pohjois-Katalonian kautta kulkeva sähkölinja on siis eittämättä Euroopan laajuisia verkkoja koskevassa politiikassa tarkoitettu ensisijainen hanke. Hanke olisi myös Lissabonin prosessin mukainen, sillä toteutettuna se poistaisi tärkeän pullonkaulan ja parantaisi sähkön sisämarkkinoiden toimintaa ja kilpailukykyä Iberian niemimaan ja unionin muun alueen välillä. Hanke ei haittaisi uudistuvien energiavarojen käytön edistämistä, koska Espanjan tuulisähkön tuotantomäärien tuntuvan kasvun on tukeuduttava kehittyneeseen siirtoverkkoon erityisesti tuulivoiman saannin ajoittaisten mutta vaikeasti ennustettavien katkosten kompensoimiseksi. Komissio huomauttaa myös, että useita Ranskan ja Espanjan sähköverkkojen yhteenliittämistä koskevia toimia ja erityisesti Ranskan ja Espanjan väliseen Pyreneiden itäosan yhteyteen liittyviä teknisiä ja ympäristöselvityksiä on vuodesta 1995 alkaen tuettu taloudellisesti Euroopan laajuisille verkoille myönnettävästä rahoitustuesta annetun asetuksen puitteissa. Viimeksi mainittuun hankkeeseen päätettiin myöntää vuonna 2000 lähes 400 000 euroa rahoitustukea.